Gadekæret på Eventyrvej i Dall Villaby havde søndag morgen som ved et trylleslag skiftet farve til stor bekymring for borgene i byen. Bekymrede borgere anmeldte det blå vand til beredskabet klokken 09:25. Indsatslederen ved Nordjyllandsberedskab i Aalborg, Anders Brosbøl, oplyser at det er maling, der har farvet vandet blåt. Gadekæret er et overløbsbassin for regnvand, så beredskabet tror, at nogle har kommet blå malingsrester i kloakken, og det dermed har spredt sig til gadekæret. Overløbsbassinet har ikke forbindelse til nogle åer, og der er derfor ikke fare for, at forureningen breder sig. Der er heller ikke fare for drikkevandet i området, oplyser indsatslederen. Det forsvinder som tiden den går Beredskabet har sat præventive flydespærringer op, men har ellers ingen muligheder for at komme det blå vand til livs. Den eneste mulighed ville være, at tilkoble flere slamsugere og tømme hele systemet, hvilket Anders Brosbøl ikke mener ville være en god løsning. Så tid kommer råd for beboerne på Eventyrvej. - Det forsvinder som tiden den går, siger indsatslederen.

Opsummering:
Beboerne i Dall Villaby ved Aalborg vågnede søndag morgen op til et blåt gadekær.